চারঘাটে প্রশিক্ষণ ফায়ারিং থেকে ছোঁড়া গুলিতে আহত ১
রাজশাহীর চারঘাটে বাংলাদেশ পুলিশ একাডেমি সারদার ফায়ারিং স্কট থেকে ছোঁড়া গুলিতে এনামুল হক নামের এক ব্যক্তি গুলিবিদ্ধ হয়ে আহত হয়েছেন।







রোববার বেলা সাড়ে ১১টার দিকে চারঘাট বাজার চৌরাস্তার মোড়ে গুলির ঘটনা ঘটে। এতে এলাকাবাসীর মাঝে চরম ক্ষোভ ও আতঙ্ক বিরাজ করছে। 




আহত ব্যক্তি উপজেলার মিয়াপুর গ্রামের মৃত নাদের মণ্ডলের ছেলে।
স্থানীয়রা আহত অবস্থায় এনামুলকে উদ্ধার করে চারঘাট উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক গুলিটি বের করতে না পারায় তাকে রাজশাহী মেডিকেল কলেজ হাসপাতালে প্রেরণ করেন।
প্রত্যক্ষদর্শীরা জানান, রোববার সকাল থেকে চারঘাট-বাঘা মহাসড়কের পাশে অবস্থিত বাংলাদেশ পুলিশ একাডেমি সারদার ফায়ারিং স্কটে প্রশিক্ষণ ফায়ারিং চলছিল। বেলা সাড়ে ১১টার দিকে হঠাৎ করে একটি গুলি চারঘাট বাজার চৌরাস্তার মোড়ে দাঁড়িয়ে থাকা এনামুল হক নামের এক ব্যক্তির বাম পায়ের উরুতে এসে আঘাত করে। এতে এনামুল আহত হন।
আহত অবস্থায় স্থানীয়রা উদ্ধার করে উপজেলা স্বাস্থ্য কমপ্লেক্সে নিয়ে আসলে অবস্থা আশঙ্কাজনক হওয়ায় এনামুলকে রাজশাহী মেডিকেল কলেজ হাসপাতালে পাঠানো হয়েছে বলে জানিয়েছেন কর্তব্যরত চিকিৎসক শহিদুল ইসলাম রবিন।
এ দিকে সারদা ফায়ারিং স্কট থেকে বারবার গুলি ছুঁড়ে মানুষ আহতের ঘটনায় ওই এলাকার বাসিন্দাদের মাঝে চরম ক্ষোভ ও আতঙ্ক বিরাজ করছে। দ্রুত ফায়ারিং স্কটটি সরিয়ে নিরাপদ স্থানে নিয়ে যাওয়ার ব্যবস্থা করার জন্য ঊর্ধ্বতন কর্তৃপক্ষের নিকট দাবি জানিয়েছেন আশপাশে বসবাসকারী লোকজন।
অপর দিকে গত বছরের ২৮ নভেম্বর একইভাবে মিয়াপুর গ্রামের জনির স্ত্রী শাপলা খাতুন ছাদে কাপড় শুকাতে গিয়ে ফায়ারিং স্কটের ছোঁড়া গুলিতে আহত হন। পরে উপজেলা স্বাস্থ্য কমপ্লেক্সে নিয়ে তাকে চিকিৎসা দেয়া হয়।
বিষয়টি সম্পর্কে চারঘাট মডেল থানার এসআই কবীর হোসেন বলেন, প্রাথমিকভাবে ধারণা করা হচ্ছে গুলিটি প্রশিক্ষণ ফায়ারিং স্কট থেকে ছিটকে এভাবে এসেছে।

রাজশাহীর চারঘাটে বাংলাদেশ পুলিশ একাডেমি সারদার ফায়ারিং স্কট থেকে ছোঁড়া গুলিতে এনামুল হক নামের এক ব্যক্তি গুলিবিদ্ধ হয়ে আহত হয়েছেন।